ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Νοεμβρίου 2010 περί συμπληρωματικής χρηματοδοτικής ενίσχυσης από την Ένωση το 2010 στις δαπάνες που πραγματοποιούνται από τα κράτη μέλη για ορισμένα έργα στον τομέα του ελέγχου, της επιθεώρησης και της επιτήρησης της αλιείας [κοινοποιηθείσα υπό τον αριθμό Ε(2010) 7996] (Τα κείμενα στην δανική, ολλανδική, αγγλική, εσθονική, γαλλική, γερμανική, ελληνική, ιταλική, λετονική, μαλτεζική, πολωνική, πορτογαλική, ρουμανική, ισπανική και σουηδική γλώσσα είναι τα μόνα αυθεντικά) (2010/711/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του δικαίου της θάλασσας (1), και ιδίως το άρθρο 21, Εκτιμώντας τα ακόλουθα: (1) Με βάση τις αιτήσεις για ενωσιακή συγχρηματοδότηση που υπέβαλαν τα κράτη μέλη στο πλαίσιο των εθνικών τους προγραμμάτων ελέγχου της αλιείας για το 2010 η Επιτροπή εξέδωσε την απόφαση 2010/352/ΕΕ (2), η οποία άφησε αχρησιμοποίητο μέρος του διαθέσιμου για το 2010 προϋπολογισμού για τον έλεγχο της αλιείας. (2) Το εν λόγω αχρησιμοποίητο μέρος του προϋπολογισμού 2010 είναι σκόπιμο να διατεθεί με νέα απόφαση. (3) Σύμφωνα με το άρθρο 21 παράγραφος 2 του κανονισμού (ΕΚ) αριθ. 861/2006, ζητήθηκε από τα κράτη μέλη να υποβάλουν προγράμματα για συμπληρωματική χρηματοδότηση στους τομείς προτεραιότητας που ορίστηκαν από την Επιτροπή, και συγκεκριμένα την αυτοματοποίηση και διαχείριση στοιχείων, τις νέες τεχνολογίες και σεμινάρια στον τομέα της παράνομης, λαθραίας και άναρχης αλιείας (ΠΛΑ). (4) Με βάση τα ανωτέρω, οι αιτήσεις για προγράμματα χρηματοδότησης από την Ένωση σχετικά με δράσεις όπως π.χ. πιλοτικά έργα, προγράμματα επιμόρφωσης και ανταλλαγών δημόσιων υπαλλήλων καθώς και η κατασκευή περιπολικών πλοίων και αεροσκαφών, έχουν απορριφθεί επειδή δεν αφορούσαν τους τομείς προτεραιότητας που καθορίζονται ανωτέρω. (5) Λαμβανομένων υπόψη των τομέων προτεραιότητας που καθορίστηκαν από την Επιτροπή, δεν εγκρίθηκαν όλες οι επιλέξιμες δαπάνες για τα προγράμματα, λόγω δημοσιονομικών περιορισμών. Η Επιτροπή επέλεξε τα έργα προς συγχρηματοδότηση με βάση το κριτήριο ότι τηρούσαν τις προτεραιότητες που είχε καθορίσει. Όσον αφορά τις συσκευές ηλεκτρονικής καταγραφής δεδομένων και διαβίβασης αναφορών, προτεραιότητα δόθηκε στις συσκευές που συνδυάζουν λειτουργίες ERS και VMS. (6) Οι αιτήσεις σχετικά με ενέργειες που προβλέπονται στο άρθρο 8 στοιχείο α) του κανονισμού (ΕΚ) αριθ. 861/2006 μπορούν να είναι επιλέξιμες για ενωσιακή χρηματοδότηση. (7) Οι αιτήσεις για ενωσιακή χρηματοδότηση πρέπει να είναι σύμφωνες με τους κανόνες που προβλέπονται στον κανονισμό (ΕΚ) αριθ. 391/2007 της Επιτροπής (3). (8) Είναι σκόπιμο να καθοριστούν τα μέγιστα ποσά και το ποσοστό της ενωσιακής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και να θεσπιστούν οι όροι βάσει των οποίων είναι δυνατή η χορήγησή της. (9) Για να ενθαρρυνθούν οι επενδύσεις στις δράσεις προτεραιότητας που καθορίζονται από την Επιτροπή και δεδομένων των αρνητικών επιπτώσεων της οικονομικής κρίσης στους προϋπολογισμούς των κρατών μελών, για τις δαπάνες που σχετίζονται με τους προαναφερόμενους τομείς προτεραιότητας πρέπει να ισχύει υψηλό ποσοστό συγχρηματοδότησης εντός των ορίων που προβλέπει το άρθρο 15 του κανονισμού (ΕΚ) αριθ. 861/2006. (10) Για να είναι επιλέξιμες για χρηματοδοτική συμμετοχή, οι αυτόματες συσκευές εντοπισμού πρέπει να πληρούν τους όρους που προβλέπει ο κανονισμός (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τον καθορισμό λεπτομερών διατάξεων σχετικά με δορυφορικά συστήματα παρακολούθησης σκαφών (4). (11) Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και διαβίβασης πληροφοριών επί αλιευτικών σκαφών πρέπει να πληρούν τους όρους που προβλέπει ο κανονισμός (ΕΚ) αριθ. 1077/2008 της Επιτροπής, της 3ης Νοεμβρίου 2008, περί της θέσπισης λεπτομερών κανόνων εφαρμογής του κανονισμού (ΕΚ) αριθ. 1966/2006 του Συμβουλίου σχετικά με την ηλεκτρονική καταχώριση και αναφορά αλιευτικών δραστηριοτήτων, καθώς και για τα μέσα τηλεπαρακολούθησης, και περί της κατάργησης του κανονισμού (ΕΚ) αριθ. 1566/2007 (5). (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση προβλέπει ενωσιακή χρηματοδοτική συμμετοχή, όσον αφορά το 2010, στις δαπάνες οι οποίες πραγματοποιούνται από τα κράτη μέλη για την εκτέλεση ορισμένων έργων για συστήματα παρακολούθησης και ελέγχου της κοινής αλιευτικής πολιτικής (ΚΑΠ) για το 2010, όπως αναφέρεται στο άρθρο 8 στοιχείο α) του κανονισμού (ΕΚ) αριθ. 861/2006. Καθορίζει το ποσό της ενωσιακής χρηματοδοτικής συμμετοχής για κάθε κράτος μέλος, το ποσοστό της ενωσιακής χρηματοδοτικής συμμετοχής καθώς και τους όρους χορήγησής της. Άρθρο 2 Εκκαθάριση εκκρεμών αναλήψεων υποχρεώσεων Όλες οι πληρωμές για τις οποίες υποβάλλεται αίτηση επιστροφής δαπανών πραγματοποιούνται από τα κράτη μέλη μέχρι τις 30 Ιουνίου 2014. Οι πληρωμές που πραγματοποιούνται από τα κράτη μέλη μετά την προαναφερθείσα προθεσμία δεν είναι επιλέξιμες για επιστροφή δαπανών. Οι αχρησιμοποίητες πιστώσεις του προϋπολογισμού που σχετίζονται με την παρούσα απόφαση αποδεσμεύονται μέχρι τις 31 Δεκεμβρίου 2015 το αργότερο. Άρθρο 3 Νέες τεχνολογίες και δίκτυα πληροφορικής Οι δαπάνες που πραγματοποιούνται, όσον αφορά έργα του παραρτήματος Ι, για τη δημιουργία νέων τεχνολογιών και δικτύων πληροφορικής, ώστε να καταστεί δυνατή η αποτελεσματική και ασφαλής συλλογή και διαχείριση δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα. Άρθρο 4 Αυτόματες συσκευές εντοπισμού 1. Οι δαπάνες που πραγματοποιούνται, όσον αφορά έργα του παραρτήματος ΙΙ, για την αγορά και τοποθέτηση σε αλιευτικά σκάφη αυτόματων συσκευών εντοπισμού, οι οποίες καθιστούν δυνατή την τηλεπαρακολούθηση των σκαφών από Κέντρο Παρακολούθησης της Αλιείας μέσω συστήματος παρακολούθησης σκαφών (VMS) είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα. 2. Η χρηματοδοτική συμμετοχή που αναφέρεται στην παράγραφο 1 περιορίζεται σε 2 500 EUR ανά σκάφος. 3. Για να είναι επιλέξιμες για τη χρηματοδοτική συμμετοχή που αναφέρεται στην παράγραφο 1, οι αυτόματες συσκευές εντοπισμού πρέπει να πληρούν τους όρους του κανονισμού (ΕΚ) αριθ. 2244/2003. Άρθρο 5 Συστήματα ηλεκτρονικής καταγραφής και αναφοράς πληροφοριών Οι δαπάνες που πραγματοποιούνται, όσον αφορά έργα του παραρτήματος ΙΙΙ, για την ανάπτυξη, αγορά, εγκατάσταση και τεχνική υποστήριξη κατασκευαστικών στοιχείων συστημάτων ηλεκτρονικής καταγραφής και αναφοράς πληροφοριών (ERS), ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα. Άρθρο 6 Συσκευές ηλεκτρονικής καταγραφής και αναφοράς πληροφοριών 1. Οι δαπάνες που πραγματοποιούνται, όσον αφορά έργα του παραρτήματος IV, για την αγορά και τοποθέτηση σε αλιευτικά σκάφη συσκευών ηλεκτρονικής καταγραφής και διαβίβασης πληροφοριών (ERS), οι οποίες επιτρέπουν στα σκάφη να καταγράφουν και να αναφέρουν ηλεκτρονικά στα κέντρα παρακολούθησης της αλιείας δεδομένα για τις αλιευτικές δραστηριότητες, είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα. 2. Η χρηματοδοτική συμμετοχή που αναφέρεται στην παράγραφο 1 περιορίζεται σε 3 000 EUR ανά σκάφος με την επιφύλαξη της παραγράφου 4. 3. Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και αναφοράς πληροφοριών (ERS) πρέπει να πληρούν τους όρους που προβλέπει ο κανονισμός (ΕΚ) αριθ. 1077/2008. 4. Στην περίπτωση συσκευών που συνδυάζουν λειτουργίες ERS και VMS και πληρούν τους όρους που προβλέπει ο κανονισμός (ΕΚ) αριθ. 2244/2003 και ο κανονισμός (ΕΚ) αριθ. 1077/2008, η χρηματοδοτική συνεισφορά που αναφέρεται στην παράγραφο 1 του παρόντος άρθρου περιορίζεται σε 4 500 EUR. Άρθρο 7 Πρωτοβουλίες ενημέρωσης σχετικά με τους κανόνες της ΚΑΠ Οι δαπάνες που πραγματοποιούνται, όσον αφορά έργα του παραρτήματος V, για πρωτοβουλίες που περιλαμβάνουν σεμινάρια και μέσα επικοινωνίας με στόχο την ενημέρωση των αλιέων και των λοιπών παραγόντων του τομέα, όπως επιθεωρητές, εισαγγελείς και δικαστές, καθώς και την ενημέρωση του ευρύτερου κοινού, σχετικά με την ανάγκη καταπολέμησης της παράνομης, λαθραίας και άναρχης αλιείας (ΠΛΑ) και εφαρμογής του νέου κανονισμού ελέγχου, είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα. Άρθρο 8 Συνολική μέγιστη ενωσιακή συμμετοχή ανά κράτος μέλος Οι συνολικές προγραμματισμένες δαπάνες, οι συνολικές δαπάνες για έργα που επιλέγονται βάσει της παρούσας απόφασης και η συνολική μέγιστη ενωσιακή συμμετοχή ανά κράτος μέλος που χορηγείται βάσει της παρούσας απόφασης έχουν ως εξής: (σε ευρώ) Κράτος μέλος Προγραμματισμένες δαπάνες στο συμπληρωματικό εθνικό πρόγραμμα ελέγχου αλιείας 2010 Δαπάνες για έργα που επιλέγονται βάσει της παρούσας απόφασης Μέγιστη ενωσιακή συμμετοχή Βέλγιο 235 000 222 500 195 000 Δανία 2 284 608 907 124 816 412 Γερμανία 1 367 695 1 151 035 1 035 932 Εσθονία 161 803 89 835 80 852 Ιρλανδία 2 145 000 580 000 330 000 Ελλάδα 9 150 000 1 800 000 1 620 000 Ισπανία 400 000 0 0 Γαλλία 7 429 203 2 424 000 2 181 600 Ιταλία 10 890 000 4 040 000 3 636 000 Κύπρος 100 000 70 000 63 000 Λετονία 11 459 0 0 Μάλτα 358 029 8 460 7 614 Κάτω Χώρες 2 085 000 157 500 141 750 Πολωνία 1 091 633 922 493 830 243 Πορτογαλία 3 105 763 2 408 000 1 354 500 Ρουμανία 30 500 0 0 Σουηδία 1 674 595 103 541 93 187 Ηνωμένο Βασίλειο 1 610 375 1 178 824 1 060 940 Σύνολο 44 130 664 16 063 311 13 447 030 Άρθρο 9 Αποδέκτες Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ιρλανδία, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στην Κυπριακή Δημοκρατία, στη Δημοκρατία της Λετονίας, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Πολωνίας, στην Πορτογαλική Δημοκρατία, στη Ρουμανία, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 23 Νοεμβρίου 2010.

[Source: multi_eurlex | Tokens: 9371]